b'\n_START_ARTICLE_\nNacionalin\xc4\x97 futbolo akademija\n_START_PARAGRAPH_\nNacionalin\xc4\x97 futbolo akademija\xc2\xa0\xe2\x80\x93 futbolo akademija, \xc4\xafsik\xc5\xabrusi Kaune nuo 2006 met\xc5\xb3. Akademijoje ugdomi jaunieji futbolininkai bei ruo\xc5\xa1iama Lietuvos nacionalin\xc4\x97s rinktin\xc4\x97s pamaina, taip pat keliama treneri\xc5\xb3, teis\xc4\x97j\xc5\xb3 ir kito personalo kvalifikacija. \xc4\xae akademij\xc4\x85 surenkami talentingiausi \xc5\xbeaid\xc4\x97jai i\xc5\xa1 visos Lietuvos ir skirstomi \xc4\xaf tris grupes pagal meistri\xc5\xa1kum\xc4\x85 ir am\xc5\xbei\xc5\xb3. Jauniesiems futbolininkams sudaromas specialus mokymosi ir treniruo\xc4\x8di\xc5\xb3 tvarkara\xc5\xa1tis, visi \xc5\xbeaid\xc4\x97jai gyvena kartu, nuolat vykdomi \xc5\xbeaid\xc4\x97j\xc5\xb3 pasirengimo testavimai.\n_START_SECTION_\nIstorija\n_START_PARAGRAPH_\nNacionalin\xc4\x97s futbolo akademijos (arba Jaunimo techninio tobulinimo centro) projektas prasid\xc4\x97jo 1999 met\xc5\xb3 pabaigoje. Per de\xc5\xa1imtmet\xc4\xaf \xc4\xafrengtas modernus futbolo centras su manie\xc5\xbeu, techninio apr\xc5\xabpinimo centru, treniruo\xc4\x8di\xc5\xb3 aik\xc5\xa1t\xc4\x97mis ir stadionu, sutvarkyta aplinka. Nacionalin\xc4\x97je futbolo akademijoje gyvena ir mokosi daugiau kaip 40 jaun\xc5\xb3j\xc5\xb3 futbolinink\xc5\xb3 i\xc5\xa1 visos \xc5\xa1alies, kurie sudaro jaunimo futbolo rinktini\xc5\xb3 pagrind\xc4\x85 ir ateityje papildys nacionalin\xc4\x97s rinktin\xc4\x97s sud\xc4\x97t\xc4\xaf. Akademijos aik\xc5\xa1tynuose treniruojasi m\xc4\x97g\xc4\x97j\xc5\xb3 ir profesional\xc5\xb3 futbolo komandos, \xc4\xafvairaus am\xc5\xbeiaus vaikai, vyksta \xc4\xafvair\xc5\xabs sporto bei masiniai renginiai, rengiami seminarai bei mokymai.'